proxectonos/corpus_dominio_legal_administrativo_tmp huggingface dataset:
ORDE do 22 de xaneiro de 2025 pola que se resolve a convocatoria de axudas a centros privados concertados para a atención ao alumnado con necesidades específicas de apoio educativo para o curso 2024/25.
Consellería de Educación, Ciencia, Universidades e Formación Profesional — III. Outras disposicións — 06/02/2025

Mediante a Orde da Consellería de Educación, Ciencia, Universidades e Formación Profesional do 2 de agosto de 2024, publicada no
Diario Oficial de Galicia
do 2 de de setembro, apróbanse as bases reguladoras das axudas a centros privados concertados para atender alumnado con necesidades específicas de apoio educativo, naqueles aspectos que non estean xa cubertos polo concerto educativo, desde o día 1 de setembro de 2024 ata o 30 de xuño de 2025.
Unha vez rematado o procedemento establecido na convocatoria, cómpre facer pública a relación definitiva de centros beneficiarios das axudas, de conformidade co artigo 18 da dita orde.
En consecuencia, por proposta da Dirección Xeral de Centros e Recursos Humanos,
Artigo único.
Concesión axudas
Concederlles as axudas económicas aos centros privados concertados que se relacionan nos anexos I e II desta orde.
Disposición derradeira primeira.
Recursos
Contra esta orde, que esgota a vía administrativa, as persoas interesadas poderán formular recurso potestativo de reposición, ante esta consellería, no prazo dun mes contado a partir do día seguinte ao da súa publicación no
Diario Oficial de Galicia
, segundo o disposto nos artigos 123 e 124 da Lei 39/2015, do 1 de outubro, do procedemento administrativo común das administracións públicas, ou ben directamente recurso contencioso-administrativo, no prazo de dous meses desde a mesma data, ante a Sala do Contencioso-Administrativo do Tribunal Superior de Xustiza de Galicia, de conformidade co artigo 46 da Lei 29/1998, do 13 de xullo, reguladora da xurisdición contencioso-administrativa.
Disposición derradeira segunda.
Entrada en vigor
Esta orde entrará en vigor o día seguinte ao da súa publicación no
Diario Oficial de Galicia
.
Santiago de Compostela, 22 de xaneiro de 2025
CORRECCIÓN DE ERROS. Orde do 16 de xaneiro de 2025 pola que se aproba o Plan de auditoría das federacións deportivas de Galicia para o período 2025-2028, correspondente ás anualidades 2024 a 2027, e se establece o procedemento para a presentación do informe de auditoría das contas anuais (código de procedemento PR947B).
Consellería de Presidencia, Xustiza e Deportes — III. Outras disposicións — 06/02/2025

Advertido un erro na orde publicada no
Diario Oficial de Galicia
número 20, do 30 de xaneiro de 2025, procede facer a seguinte corrección:
Na páxina 8308, no artigo 7.1, onde di:
«O prazo de presentación do informe de auditoría das contas anuais nos termos establecidos nesta resolución estará determinado pola data de aprobación das contas anuais, segundo o disposto no artigo 37.2 do Decreto 85/2014, do 3 de xullo, e terá como data límite para a presentación do informe de auditoría das contas anuais o 30 de xullo de cada ano; este prazo poderase ampliar por causas xustificadas».
Debe dicir:
«O prazo de presentación do informe de auditoría das contas anuais nos termos establecidos nesta orde virá determinado pola data de aprobación das contas anuais, segundo o disposto no artigo 37.2 do Decreto 85/2014, do 3 de xullo, e terá como data límite para a presentación do informe de auditoría das contas anuais a do 30 de xullo de cada ano; este prazo poderase ampliar por causas xustificadas».
EXTRACTO da Resolución do 19 de febreiro de 2025 pola que se publican as bolsas de mobilidade destinadas ao estudantado participante no programa SICUE no curso 2025/26.
Universidade de Vigo — III. Outras disposicións — 24/02/2025

BDNS (Identif.): 805712.
De conformidade co previsto nos artigos 17.3.b) e 20.8.a) da Lei 38/2003, do 17 de novembro, xeral de subvencións, publicase o extracto da convocatoria cuxo texto completo se pode consultar na Base de datos nacional de subvencións (https://www.infosubvenciones.es/bdnstrans/GE/es/convocatoria/805712).
Primeiro.
Persoas beneficiarias
Alumnado matriculado na Universidade de Vigo no curso 2024/25 en titulacións oficiais de grao en centros propios ou en centros adscritos de titularidade pública que imparten titulacións non impartidas en centros propios (Enfermaría Ourense, Enfermaría Pontevedra e Enfermaría Meixoeiro).
Ter solicitada a praza na convocatoria de mobilidade SICUE para o curso académico 2025/26.
Segundo.
Obxecto
O obxecto das bolsas é atender o custo económico que supón a participación no programa de mobilidade do Sistema de intercambio entre centros universitarios (SICUE) coa finalidade de que ninguén quede excluído da mobilidade por razóns económicas.
Terceiro.
Bases reguladoras
Resolución reitoral pola que se convocan bolsas de mobilidade destinadas ao estudantado da Universidade de Vigo participante no programa SICUE no curso 2025/26.
Cuarto.
Contía
A contía total do crédito destinado a estas axudas será de vinte e cinco mil euros (25.000 €).
Quinto.
Prazo de presentación de solicitudes
Desde o 20 de febreiro ata o 14 de marzo de 2025.
Vigo, 19 de febreiro de 2025
RESOLUCIÓN do 4 de febreiro de 2025 pola que se nomean representantes do alumnado como membros do Consello Reitor do consorcio Axencia para a Calidade do Sistema Universitario de Galicia.
Consellería de Educación, Ciencia, Universidades e Formación Profesional — II. Autoridades e persoal — 12/02/2025

O consorcio Axencia para a Calidade do Sistema Universitario de Galicia (en diante, ACSUG) é un consorcio autonómico, dotado de personalidade xurídica propia e con plena capacidade e independencia respecto dos seus membros para o cumprimento dos seus obxectivos.
O consorcio adscríbese organicamente á consellería que teña atribuídas as competencias en materia de universidades.
O artigo 17.k) do Decreto 6/2018, do 11 de xaneiro, polo que se aproban os estatutos do consorcio Axencia para a Calidade do Sistema Universitario de Galicia, regula a composición do seu Consello Reitor que contará, entre os seus membros, con dúas/dous estudantes do SUG dalgunha das universidades integradas no consorcio.
Na reunión do Consello Reitor do 11 de decembro de 2024, as universidades integrantes do consorcio acordaron que fosen a Universidade de Vigo e a Universidad Intercontinental de la Empresa as que designasen o alumnado que formará parte do Consello Reitor.
O citado artigo 17, no seu punto 3, establece que os membros do Consello Reitor que non o sexan por razón do seu cargo, serán nomeados pola persoa titular da consellería de adscrición do consorcio, por un período de dous anos, prorrogable por un período de igual tempo, de acordo coa disposición adicional terceira.
De acordo coa citada normativa, no uso das atribucións que teño conferidas en virtude do Decreto 119/2022, do 23 de xuño, polo que se establece a estrutura orgánica da Consellería de Educación, Ciencia, Universidades e Formación Profesiona,
1. Nomear como membro do Consello Reitor da ACSUG o alumnado designado pola Universidade de Vigo:
• Juan Santos Grandal, como titular.
• Estela Rodríguez Pousa, como suplente.
2. Nomear como membro do Consello Reitor da ACSUG o alumnado designado pola Universidad Intercontinental de la Empresa:
• Víctor Vega Sobral, como titular.
• Luis Losada Presedo, como suplente.
Santiago de Compostela, 4 de febreiro de 2025
EXTRACTO da Resolución do 11 de febreiro de 2025 pola que se aproban as bases reguladoras para a concesión de subvencións, en réxime de concorrencia competitiva, para a mellora das instalacións das comunidades de usuarios de abastecemento para consumo humano na Comunidade Autónoma de Galicia, e se convocan para o ano 2025 (código de procedemento AU232A).
Augas de Galicia — III. Outras disposicións — 24/02/2025

BDNS (Identif.): 816047.
De conformidade co previsto nos artigos 17.3.b) e 20.8.a) da Lei 38/2003, do 17 de novembro, xeral de subvencións, publícase o extracto da convocatoria cuxo texto completo se pode consultar na Base de datos nacional de subvencións (BDNS): http://www.pap.minhap.gob.es/bdnstrans/index
Primeiro.
Entidades beneficiarias
Poderán ser beneficiarias destas subvencións as comunidades de usuarios coa finalidade de abastecemento de auga para consumo humano legalmente constituídas na Comunidade Autónoma de Galicia, de acordo coas previsións do Regulamento do dominio público hidráulico, aprobado polo Real decreto 849/1986, do 11 de abril.
Segundo.
Obxecto
Establecer as bases reguladoras para a concesión de subvencións, en réxime de concorrencia competitiva, para a mellora das instalacións das comunidades de usuarios de abastecemento para consumo humano na Comunidade Autónoma de Galicia e convocar estas subvencións para o ano 2025 (código de procedemento AU232A).
Terceiro.
Bases reguladoras
Publícase conxuntamente este extracto coa Resolución do 11 de febreiro de 2025 pola que se aproban as bases reguladoras para a concesión de subvencións, en réxime de concorrencia competitiva, para a mellora das instalacións das comunidades de usuarios de abastecemento para consumo humano na Comunidade Autónoma de Galicia, e se convocan para o ano 2025 (código de procedemento AU232A).
Cuarto.
Importe
As subvencións reguladas ao abeiro desta resolución financiaranse con cargo á conta financeira 6568 (subvencións de capital a familias e institucións sen fins de lucro) da entidade pública empresarial Augas de Galicia, proxecto de gasto de subvencións para as melloras de pequenos abastecementos no ámbito rural e apoio ás comunidades de usuarios, cunha dotación de cincocentos mil euros (500.000,00 €).
O importe das subvencións para a mellora das instalacións das comunidades de usuarios de abastecemento para consumo humano será, como máximo, do 80 % do investimento da actuación proposta, co límite máximo de quince mil euros (15.000,00 €) por solicitude (IVE incluído), ata esgotar o crédito referido no artigo 4.
O 20 % restante do investimento total será financiado directamente pola comunidade de usuarios.
Quinto.
Prazo de presentación de solicitudes
O prazo de presentación de solicitudes será dun mes, contado a partir do día seguinte ao da publicación desta resolución no
Diario Oficial de Galicia
.
Santiago de Compostela, 11 de febreiro de 2025
EXTRACTO da Resolución do 10 de febreiro de 2025 pola que se aproban as bases reguladoras para a concesión de subvencións ás entidades locais, en réxime de concorrencia non competitiva, destinadas á realización de auditorías de abastecemento encamiñadas á elaboración de plans de actuacións para minimizar as perdas de auga, e se convocan para o ano 2025 (código de procedemento AU301C).
Augas de Galicia — III. Outras disposicións — 24/02/2025

BDNS (Identif.): 816081.
De conformidade co previsto nos artigos 17.3.b) e 20.8.a) da Lei 38/2003, do 17 de novembro, xeral de subvencións, publícase o extracto da convocatoria cuxo texto completo se pode consultar na Base de datos nacional de subvencións (BDNS): (http://www.pap.minhap.gob.es/bdnstrans/index).
Primeiro.
Entidades beneficiarias
Poderán ser entidades beneficiarias destas subvencións os concellos e as entidades locais menores responsables de sistemas de abastecemento á poboación que teñan unha poboación total igual ou inferior a 50.000 habitantes.
Non poderán ser beneficiarios os concellos e as entidades locais menores que xa o fosen ao abeiro das convocatorias dos anos anteriores, salvo que, unha vez notificada a resolución de concesión, renunciasen á subvención no prazo establecido nas bases da convocatoria para a aceptación ou renuncia á subvención.
Segundo.
Obxecto
Establecer as bases reguladoras para a concesión de subvencións aos concellos e ás entidades locais menores, en réxime de concorrencia non competitiva, para a realización de auditorías de abastecemento para minimizar as perdas de auga, e convocar estas subvencións para o ano 2025 (código de procedemento AU301C).
Terceiro.
Bases reguladoras
Publícase conxuntamente este extracto coa Resolución do 10 de febreiro de 2025 pola que se aproban as bases reguladoras para a concesión de subvencións ás entidades locais, en réxime de concorrencia non competitiva, destinadas á realización de auditorías de abastecemento encamiñadas á elaboración de plans de actuacións para minimizar as perdas de auga, e se convocan para o ano 2025 (código de procedemento AU301C).
Cuarto.
Importe
As subvencións reguladas ao abeiro desta resolución financiaranse con cargo á conta financeira 6566 (subvencións de capital a corporacións locais) da entidade pública empresarial Augas de Galicia, por importe de douscentos mil euros (200.000,00 €).
O importe das subvencións será do 80 % do gasto subvencionable, co límite máximo de quince mil euros (15.000,00 €) por solicitude, ata esgotar o crédito referido nesta resolución.
Quinto.
Prazo de presentación de solicitudes
O prazo de presentación de solicitudes comezará ás 9.00 horas do día 28 de febreiro de 2025 e rematará ás 14.00 horas do día 28 de marzo de 2025.
Santiago de Compostela, 10 de febreiro de 2025
EXTRACTO da Resolución do 11 de febreiro de 2025 pola que se aproban as bases reguladoras para a concesión de subvencións ás entidades locais, en réxime de concorrencia non competitiva, destinadas á realización de auditorías das redes de saneamento para a detección de infiltracións, e se convocan para o ano 2025 (código de procedemento AU301D).
Augas de Galicia — III. Outras disposicións — 24/02/2025

BDNS (Identif.): 816101.
De conformidade co previsto nos artigos 17.3.b) e 20.8.a) da Lei 38/2003, do 17 de novembro, xeral de subvencións, publícase o extracto da convocatoria cuxo texto completo se pode consultar na Base de datos nacional de subvencións (BDNS): (http://www.pap.minhap.gob.es/bdnstrans/index).
Primeiro. Entidades beneficiarias
Poderán ser entidades beneficiarias destas subvencións os concellos e as entidades locais menores responsables de sistemas de saneamento que teñan unha poboación total igual ou inferior a 50.000 habitantes.
Non poderán ser beneficiarios os concellos e as entidades locais menores que xa o fosen ao abeiro das convocatorias dos anos anteriores, salvo que, unha vez notificada a resolución de concesión, renunciasen á subvención no prazo establecido nas bases da convocatoria para a aceptación ou renuncia á subvención.
Segundo. Obxecto
Establecer as bases reguladoras para a concesión de subvencións aos concellos e ás entidades locais menores, en réxime de concorrencia non competitiva, para a realización de auditorías das redes de saneamento para a detección de infiltracións, e convocar estas subvencións para o ano 2025 (código de procedemento AU301D).
Terceiro. Bases reguladoras
Publícase conxuntamente este extracto coa Resolución do 11 de febreiro de 2025 pola que se aproban as bases reguladoras para a concesión de subvencións ás entidades locais, en réxime de concorrencia non competitiva, destinadas á realización de auditorías das redes de saneamento para a detección de infiltracións, e se convocan para o ano 2025 (código de procedemento AU301D).
Cuarto. Importe
As subvencións reguladas ao abeiro desta resolución financiaranse con cargo á conta financeira 6566 (subvencións de capital a corporacións locais) da entidade pública empresarial Augas de Galicia, por importe de cincocentos mil euros (500.000 €).
O importe das subvencións será do 80 % do investimento subvencionable, co límite máximo de quince mil euros (15.000 €) por solicitude, ata esgotar o crédito previsto nesta resolución.
Quinto. Prazo de presentación de solicitudes
O prazo de presentación de solicitudes comezará ás 9.00 horas do día 3 de marzo de 2025 e rematará ás 14.00 horas do día 3 de abril de 2025.
Santiago de Compostela, 11 de febreiro de 2025
RESOLUCIÓN do 30 de xaneiro de 2025 pola que se publica o estado de execución do orzamento da Comunidade Autónoma e as súas modificacións, e a situación da tesouraría e movementos por operacións orzamentarias e extraorzamentarias correspondentes ao terceiro trimestre de 2024.
Consellería de Facenda e Administración Pública — III. Outras disposicións — 14/02/2025

De acordo co previsto no artigo 117 do texto refundido da Lei de réxime financeiro e orzamentario de Galicia, aprobado polo Decreto lexislativo 1/1999, do 7 de outubro, dáselle publicidade ao estado de execución do orzamento da Comunidade Autónoma e as súas modificacións, e á situación de tesouraría e movementos por operacións orzamentarias e extraorzamentarias correspondentes ao terceiro trimestre de 2024, que figuran como anexo a esta resolución.
Santiago de Compostela, 30 de xaneiro de 2025
RESOLUCIÓN do 6 de febreiro de 2025 pola que se declara área de rehabilitación integral Meicende-O Petón, Arteixo.
Instituto Galego da Vivenda e Solo — III. Outras disposicións — 25/02/2025

Denominación: área de rehabilitación integral Meicende-O Petón.
Ámbito: urbano de carácter descontinuo.
Clase: área de rehabilitación integral de ámbito urbano.
Antecedentes de feito:
1. O 1 de marzo de 2024 o Concello de Arteixo presenta ante o Instituto Galego da Vivenda e Solo (en diante, IGVS) unha solicitude para a declaración dunha área de rehabilitación integral (en diante, ARI) na área urbana de Meicende-O Petón no seu termo municipal. Coa solicitude xúntase certificado do acordo adoptado ao respecto polo Pleno da Corporación, na súa sesión do 29 de febreiro de 2024.
2. O ámbito comprende unha superficie de 63.091 m² que abrangue o solo clasificado polo planeamento municipal como solo urbano consolidado con cualificación de uso global residencial, incorporando os asentamentos orixinais de Sobrado, Meicende e Torroal.
3. A declaración da ARI solicitada foi obxecto de informe favorable, tanto desde o punto de vista técnico e urbanístico como administrativo, polas unidades competentes do IGVS.
Consideracións legais e técnicas:
1. A Lei 1/2019, do 22 de abril, de rehabilitación e de rexeneración e renovación urbanas de Galicia, regula as ARI nos seus artigos 49 a 51. Concretamente, o artigo 50.1.c) define as ARI de ámbitos urbanos, como aquelas cuxo ámbito non pertenza a ningunha das categorías consideradas nas alíneas anteriores, é dicir, cando o seu ámbito non pertenza nin a ARI de conxunto histórico nin a ARI rural. Neste suposto, o ámbito delimitado deberá ter, como mínimo, cincuenta vivendas.
2. O Decreto 18/2014, do 13 de febreiro, polo que se determinan os aspectos básicos dos programas autonómicos de rehabilitación de vivendas e se dan as directrices para o desenvolvemento do Plan estatal de fomento do alugamento de vivendas, a rehabilitación edificatoria e a rexeneración e renovación urbanas 2013-2016, no ámbito da Comunidade Autónoma de Galicia, regula no seu capítulo II, sección 2ª, artigo 8, o procedemento para a declaración das ARI.
No expediente para a declaración desta ARI recóllense todos os aspectos sinalados no artigo 8.2 do Decreto 18/2014, do 13 de febreiro.
3. De conformidade co artigo 49 da Lei 1/2019, do 22 de abril, e co 8.1 do Decreto 18/2014, do 13 de febreiro, as ARI declararanse mediante unha resolución da Presidencia do IGVS, por solicitude dos concellos interesados.
Por todo o exposto e de conformidade coas competencias atribuídas no artigo 49 da Lei 1/2019, do 22 de abril,
Declarar a área de rehabilitación integral Meicende-O Petón de ámbito urbano de carácter descontinuo, no termo municipal de Arteixo, segundo o ámbito recollido no antecedente segundo e delimitado nos planos que se xuntan como anexo a esta resolución.
Santiago de Compostela, 6 de febreiro de 2025
RESOLUCIÓN do 6 de febreiro de 2025 pola que se declara área de rehabilitación integral rural das Neves.
Instituto Galego da Vivenda e Solo — III. Outras disposicións — 25/02/2025

Denominación: área de rehabilitación integral rural das Neves.
Ámbito: núcleo urbano e barrio da Estación de Ferrocarril.
Clase: área de rehabilitación integral rural.
Antecedentes de feito:
1. O 28 de xullo de 2021 o Concello das Neves solicita a declaración dunha área de rehabilitación integral rural descontinua (en diante, ARIR) no seu termo municipal. Coa solicitude xúntase certificado do acordo adoptado ao respecto polo Pleno do Concello na súa sesión do 28 de xullo de 2021.
2. O ámbito comprende o núcleo urbano e o barrio da Estación de Ferrocarril.
3. A declaración da ARIR solicitada foi obxecto de informe favorable, tanto desde o punto de vista técnico e urbanístico como administrativo, por parte das unidades competentes do IGVS.
Consideracións legais e técnicas:
1. A Lei 1/2019, do 22 de abril, de rehabilitación e de rexeneración e renovación urbanas de Galicia, regula as ARI nos seus artigos 49 a 51. Concretamente, o artigo 50.1.b) establece que as ARI terán a categoría de rurais cando o seu ámbito pertenza a concellos con menos de cinco mil habitantes e a súa configuración sexa predominantemente rural. Neste suposto, o ámbito delimitado deberá ter, como mínimo, vinte vivendas.
2. O Decreto 18/2014, do 13 de febreiro, polo que se determinan os aspectos básicos dos programas autonómicos de rehabilitación de vivendas e se dan as directrices para o desenvolvemento do Plan estatal de fomento do alugamento de vivendas, a rehabilitación edificatoria e a rexeneración e renovación urbanas 2013-2016, no ámbito da Comunidade Autónoma de Galicia, regula no seu capítulo II, sección 2ª, artigo 8, o procedemento para a declaración das ARI.
No expediente para a declaración desta ARI recóllense todos os aspectos sinalados no artigo 8.2 do Decreto 18/2014, do 13 de febreiro.
3. De conformidade co artigo 49 da Lei 1/2019, do 22 de abril, e co 8.1 do Decreto 18/2014, do 13 de febreiro, as ARI declararanse mediante unha resolución da Presidencia do IGVS por solicitude dos concellos interesados.
Por todo o exposto e de conformidade coas competencias atribuídas no artigo 49 da Lei 1/2019, do 22 de abril,
Declarar área de rehabilitación integral rural, de ámbito descontinuo, o núcleo urbano e o barrio da Estación de Ferrocarril, no termo municipal das Neves, segundo o ámbito delimitado nos planos que se xuntan como anexo a esta resolución.
Santiago de Compostela, 6 de febreiro de 2025
RESOLUCIÓN do 7 de febreiro de 2025, da Xerencia da Área Sanitaria de Ferrol, pola que se anuncia a incorporación ao Consello Asesor de Pacientes da Área de Ferrol da Asociación de Sarcomas Grupo Asistencial.
Servizo Galego de Saúde — III. Outras disposicións — 25/02/2025

De conformidade co disposto na disposición adicional primeira da Orde do 16 de outubro de 2018 pola que se regula a composición e o réxime xurídico de funcionamento dos consellos asesores de pacientes de área, anúnciase a incorporación ao Consello Asesor de Pacientes da Área Sanitaria de Ferrol da seguinte asociación:
– Asociación de Sarcomas Grupo Asistencial.
Ferrol, 7 de febreiro de 2025
RESOLUCIÓN do 17 de febreiro de 2025 pola que se dá publicidade á adhesión dunha entidade financeira (CaixaBank, S.A.) ao convenio para a habilitación dun marco de apoio ao acceso ao financiamento das pequenas e medianas empresas, subscrito entre o Instituto Galego de Promoción Económica (Igape) e as sociedades de garantía recíproca (financiamento Igape-pemes) (código de procedemento IG535A).
Instituto Galego de Promoción Económica — III. Outras disposicións — 25/02/2025

O Consello de Dirección do Instituto Galego de Promoción Económica, na súa xuntanza do día 26 de decembro de 2024, acordou por unanimidade dos seus membros asistentes a aprobación das bases reguladoras do marco de apoio ao acceso ao crédito das pequenas e medianas empresas, instrumentadas mediante convenio coas sociedades de garantía recíproca e as entidades de crédito adheridas (financiamento Igape-pemes). As ditas bases publicáronse mediante a Resolución do 8 de xaneiro de 2025 (DOG núm. 7, do 13 de xaneiro).
Mediante a Resolución do 16 de xaneiro de 2025 (DOG núm. 12, do 20 de xaneiro), publicouse a relación das entidades financeiras que se adheriron ao convenio.
Posteriormente, o 29 de xaneiro de 2025, adhírese a entidade financeira «CaixaBank, S.A.», polo que cómpre facelo público.
Polo que antecede, en virtude das facultades que teño conferidas,
Único. Engadir a entidade financeira «CaixaBank, S.A.» á relación de entidades financeiras adheridas ao convenio para a habilitación dun marco de apoio ao acceso ao financiamento das pequenas e medianas empresas, subscrito entre o Instituto Galego de Promoción Económica (Igape) e as sociedades de garantía recíproca (financiamento Igape-pemes).
Santiago de Compostela, 17 de febreiro de 2025
RESOLUCIÓN do 22 de xaneiro de 2025 pola que se fai público o Acordo do Consello da Xunta de Galicia do 20 de xaneiro de 2025 polo que se determinan os ingresos para acceder ás vivendas protexidas.
Instituto Galego da Vivenda e Solo — III. Outras disposicións — 25/02/2025

En cumprimento do disposto no artigo 63.1 da Lei 8/2012, do 29 de xuño, de vivenda de Galicia, esta dirección xeral dispón que se publique no
Diario Oficial de Galicia
o acordo adoptado polo Consello da Xunta de Galicia na súa reunión do 20 de xaneiro de 2025, co seguinte texto literal:
«Determinar os ingresos para o acceso ás vivendas protexidas segundo o documento anexo:
O citado acordo producirá efectos desde o día seguinte da súa publicación no
Diario Oficial de Galicia
.
Santiago de Compostela, 22 de xaneiro de 2025
*Indicador público de renda de efectos múltiples
O número de veces do IPREM ponderarase en función dos seguintes coeficientes multiplicativos, segundo corresponda:
Familias dun membro: 1,00.
Familias de dous membros: 0,90.
Familias de tres membros: 0,80.
Familias de catro membros: 0,75.
Familias de cinco ou máis membros: 0,70.
Se a vivenda estivese situada nun concello dos declarados como ámbitos territoriais de prezo máximo superior (ATPMS), aplicarase o tramo seguinte ao que lle correspondese.
Se algún membro da unidade familiar é unha persoa con discapacidade, nas condicións establecidas na normativa do imposto sobre a renda das persoas físicas, o coeficiente corrector aplicable será o do tramo seguinte ao que lle correspondese conforme o previsto nos puntos anteriores.
No caso de mulleres xestantes, o/a fillo/a ou fillos/as concibidos/as e non nacidos/as contarán como membros da unidade familiar para os efectos da aplicación do coeficiente multiplicativo corrector sempre que na aplicación desta fórmula se obteña un maior beneficio. Igual tratamento terá a acreditación da adopción en trámite.
No suposto de que a unidade de convivencia estea composta por máis dunha unidade familiar das establecidas na normativa do imposto sobre a renda das persoas físicas, os ingresos de cada unidade familiar, convertidos en número de veces ao IPREM e ponderados conforme o previsto nos puntos anteriores sumaranse e o importe total nunca poderá ser superior ao límite de ingresos exixidos para o acceso á vivenda de que se trate.
Para o acceso á compra dunha vivenda protexida deberá acreditarse que os ingresos familiares non sexan inferiores a 0,7 veces o indicador público de renda de efectos múltiples (IPREM). Para o cómputo destes ingresos non serán de aplicación os coeficientes multiplicativos correctores previstos para a ponderación de ingresos».
RESOLUCIÓN do 17 de febreiro de 2025 pola que se dá publicidade á adhesión dunha entidade financeira (Banca Popolare Ética Soc. Coop. Sucursal en España) ao convenio para a habilitación dun marco de apoio ao acceso ao financiamento das pequenas e medianas empresas, subscrito entre o Instituto Galego de Promoción Económica (Igape) e as sociedades de garantía recíproca (financiamento Igape-pemes) (código de procedemento IG535A).
Instituto Galego de Promoción Económica — III. Outras disposicións — 25/02/2025

O Consello de Dirección do Instituto Galego de Promoción Económica, na súa xuntanza do día 26 de decembro de 2024, acordou por unanimidade dos seus membros asistentes a aprobación das bases reguladoras do marco de apoio ao acceso ao crédito das pequenas e medianas empresas, instrumentadas mediante convenio coas sociedades de garantía recíproca e as entidades de crédito adheridas (financiamento Igape-pemes). As ditas bases publicáronse mediante a Resolución do 8 de xaneiro de 2025 (DOG núm. 7, do 13 de xaneiro).
Mediante a Resolución do 16 de xaneiro de 2025 (DOG núm. 12, do 20 de xaneiro), publicouse a relación das entidades financeiras que se adheriron ao convenio.
Posteriormente, o 7 de febreiro de 2025, adhírese a entidade financeira «Banca Popolare Ética Soc. Coop. Sucursal en España», polo que cómpre facelo público.
Polo que antecede, en virtude das facultades que teño conferidas,
Único. Engadir a entidade financeira «Banca Popolare Ética Soc. Coop. Sucursal en España» á relación de entidades financeiras adheridas ao convenio para a habilitación dun marco de apoio ao acceso ao financiamento das pequenas e medianas empresas, subscrito entre o Instituto Galego de Promoción Económica (Igape) e as sociedades de garantía recíproca (financiamento Igape-pemes).
Santiago de Compostela, 17 de febreiro de 2025
EXTRACTO da Resolución do 30 de decembro de 2024 pola que se establecen as bases reguladoras para a concesión, en réxime de concorrencia non competitiva, de subvencións ás asociacións galegas de usuarios de software libre para impulsar a realización de actuacións para o fomento do uso do software e hardware libre na Comunidade Autónoma de Galicia, e se procede á súa convocatoria para o período 2025-2026 (código de procedemento AP400E).
Axencia para a Modernización Tecnolóxica de Galicia — III. Outras disposicións — 17/02/2025

BDNS (Identif.): 814271.
De conformidade co previsto nos artigos 17.3.b) e 20.8.a) da Lei 38/2003, do 17 de novembro, xeral de subvencións, publícase o extracto da convocatoria cuxo texto completo se pode consultar na Base de datos nacional de subvencións (http://www.pap.minhap.gob.es/bdnstrans/index ).
Primeiro.
Beneficiarias
1. Poderán ser beneficiarias destas axudas unicamente as asociacións sen ánimo de lucro, legalmente constituídas e correctamente rexistradas no Rexistro de Asociacións de Galicia, formadas por persoas físicas e que teñan recollido no seu obxecto social algún dos seguintes puntos:
• Difusión, fomento e/ou promoción do software e/ou hardware libre.
• Localización ao galego de aplicacións de software libre.
• Organización de xornadas e/ou eventos de software e/ou hardware libre.
2. Non poderán ter a condición de beneficiarias as entidades en que concorra algunha das circunstancias previstas no artigo 10.2 e 10.3 da Lei 9/2007, do 13 de xuño, de subvencións de Galicia, e no artigo 13.2 da Lei 38/2003, do 17 de novembro, xeral de subvencións.
Segundo.
Finalidade
Concesión de subvencións, en réxime de concorrencia non competitiva, para impulsar a realización de actuacións para o fomento do uso do software e hardware libre na Comunidade Autónoma de Galicia.
Terceiro.
Bases reguladoras
Resolución do 30 de decembro de 2024 pola que se establecen as bases reguladoras para a concesión, en réxime de concorrencia non competitiva, de subvencións ás asociacións galegas de usuarios de software libre para impulsar a realización de actuacións para o fomento do uso do software e hardware libre na Comunidade Autónoma de Galicia, e se procede á súa convocatoria para o período 2025-2026 (código de procedemento AP400E).
Cuarto.
Importe
A convocatoria está financiada con cargo á aplicación orzamentaria 07.A1. 571A.781.0, proxecto 2014.00007, dos orzamentos da Comunidade Autónoma galega, cun importe máximo de 90.000,00 € distribuídos do seguinte modo: 45.000,00 € para o ano 2025 e 45.000,00 € para o ano 2026.
A intensidade máxima desta subvención será do cento por cento (100 %) do custo elixible do proxecto subvencionable.
Quinto.
Prazo de presentación de solicitudes
Un mes a partir do día seguinte ao da publicación da convocatoria no
Diario Oficial de Galicia
.
Santiago de Compostela, 30 de decembro de 2024
RESOLUCIÓN do 7 de febreiro de 2025, da Secretaría Xeral Técnica da Consellería de Economía e Industria, pola que se dá publicidade dos convenios de colaboración subscritos no terceiro cuadrimestre do ano 2024.
Consellería de Economía e Industria — III. Outras disposicións — 17/02/2025

O artigo 15.2 da Lei 1/2016, do 18 de xaneiro, de transparencia e bo goberno (DOG núm. 30, do 15 de febreiro), impón a cada consellería da Xunta de Galicia a obriga de publicar no Diario Oficial de Galicia unha relación dos convenios de colaboración subscritos no cuadrimestre anterior.
En consecuencia, e para dar cumprimento a esa obriga,
Darlle publicidade á relación dos convenios subscritos pola Consellería de Economía e Industria nos meses de setembro a decembro do ano 2024, que se incorpora como anexo a esta resolución.
Santiago de Compostela, 7 de febreiro de 2025
ORDE do 14 de febreiro de 2025 pola que se nomea a Jesús Montouto González director territorial na provincia de Lugo.
Consellería de Medio Ambiente e Cambio Climático — II. Autoridades e persoal — 21/02/2025

En virtude do establecido no artigo 38 da Lei 1/1983, do 22 de febreiro, de normas reguladoras da Xunta e da súa Presidencia, e no 11.5 do Decreto 245/2009, do 30 de abril, polo que se regulan as delegacións territoriais da Xunta de Galicia, e atendendo aos criterios establecidos na normativa citada.
Nomeo a Jesús Montouto González director territorial da Consellería de Medio Ambiente e Cambio Climático na provincia de Lugo.
Santiago de Compostela, 14 de febreiro de 2025
CORRECCIÓN DE ERROS. Resolución do 20 de decembro de 2024 pola que se publica a oferta de emprego público do persoal docente e investigador para o ano 2024.
Universidade de Vigo — III. Outras disposicións — 12/02/2025

Advertido erro na citada resolución, publicada no
Diario Oficial de Galicia
número 249, do 27 de decembro de 2024, é necesario efectuar a seguinte corrección:
Na páxina 67784, último parágrafo, onde di:
«En aplicación do disposto no artigo 71.2 da Lei orgánica 2/2023, do 22 de marzo, do sistema universitario, inclúense na OEP para o ano 2023 as seguintes prazas polo procedemento de promoción interna:»
Debe dicir:
«En aplicación do disposto no artigo 71.2 da Lei orgánica 2/2023, do 22 de marzo, do sistema universitario, inclúense na OEP para o ano 2024 as seguintes prazas polo procedemento de promoción interna:».
RESOLUCIÓN do 5 de febreiro de 2025 pola que se dá publicidade das axudas concedidas e denegadas e das solicitudes non admitidas a trámite e desistidas no ano 2024, ao abeiro da Resolución do 30 de xullo de 2024 pola que se establecen as bases reguladoras e se convocan para o ano 2024, en réxime de concorrencia competitiva, as axudas aos investimentos en tecnoloxías forestais, procesamento, mobilización e comercialización de produtos forestais, cofinanciadas co Fondo Europeo Agrícola de Desenvolvemento Rural (Feader), no marco do Programa de desenvolvemento rural (PDR) de Galicia 2014-2020 (código de procedemento IN500A).
Axencia Galega da Industria Forestal — III. Outras disposicións — 12/02/2025

A dotación orzamentaria prevista na dita convocatoria (artigo 31) foi de 5.000.000,00 €; consignouse crédito no ano 2024 por importe de 2.670.613,00 €, con cargo á aplicación orzamentaria 14.A4.741A.770.0, código de proxecto 2018 00009, e 2.329.387,00 € con cargo á dita aplicación e proxecto no ano 2025.
De conformidade co disposto no artigo 15 da Lei 9/2007, do 13 de xuño, de subvencións de Galicia, e no artigo 17.1.b) da Lei 1/2016, do 18 de xaneiro, de transparencia e bo goberno, os órganos administrativos concedentes publicarán no
Diario Oficial de Galicia
as subvencións concedidas, con expresión da convocatoria, programa e crédito orzamentario a que se imputen, beneficiario, cantidade concedida e finalidade ou finalidades da subvención.
Na súa virtude, a Axencia Galega da Industria Forestal
Dar publicidade das axudas concedidas e denegadas e das solicitudes non admitidas a trámite e desistidas ao abeiro da Resolución
do 30 de xullo de 2024 pola que se establecen as bases reguladoras e se convocan para o ano 2024, en réxime de concorrencia competitiva, as axudas aos investimentos en tecnoloxías forestais, procesamento, mobilización e comercialización de produtos forestais, cofinanciadas co Fondo Europeo Agrícola de Desenvolvemento Rural (Feader), no marco do Programa de desenvolvemento rural (PDR) de Galicia 2014-2020 (código de procedemento IN500A),
e que figuran nos anexos I, II, III e IV desta resolución.
Santiago de Compostela,
5 de febreiro de 2025
Liña 1. Xestión forestal activa.
Liña 2. Madeira e biomasa.
Liña 3. Castiñeiro e resina.
Non houbo solicitudes nesta liña.
Liña 4. Valor engadido na primeira transformación da madeira.
Liña 5. Plans e ferramentas de xestión empresarial
Non houbo solicitudes nesta liña.
RESOLUCIÓN do 5 de febreiro de 2025, da Secretaría Xeral Técnica da Consellería de Medio Ambiente e Cambio Climático, pola que se dá publicidade aos convenios de colaboración subscritos durante o terceiro cuadrimestre do ano 2024.
Consellería de Medio Ambiente e Cambio Climático — III. Outras disposicións — 12/02/2025

O artigo 15 da Lei 1/2016, do 18 de xaneiro, de transparencia e bo goberno (
Diario Oficial de Galicia
núm. 30, do 15 de febreiro), impón a cada consellería ou entidade da Xunta de Galicia a obriga de publicar no
Diario Oficial de Galicia
unha relación dos convenios subscritos no cuadrimestre anterior.
En consecuencia e para dar cumprimento a esa obriga,
Artigo 1
Darlle publicidade á relación de convenios de colaboración subscritos pola Consellería de Medio Ambiente e Cambio Climático durante o terceiro cuadrimestre do ano 2024, que se incorpora como anexo I a esta resolución.
Santiago de Compostela, 5 de febreiro de 2025
ORDE do 3 de febreiro de 2025 pola que se conceden axudas para financiar os gastos por asistencia a actividades de formación do profesorado non universitario para o ano 2024.
Consellería de Educación, Ciencia, Universidades e Formación Profesional — III. Outras disposicións — 12/02/2025

Mediante a Orde do 16 de agosto de 2024 (DOG do 29 de agosto) establécense as bases reguladoras do procedemento de concesión de axudas para financiar os gastos por asistencia a actividades de formación do profesorado non universitario para o ano 2024.
O artigo 18 desta orde establece que a resolución de concesión das axudas se publicará no Diario Oficial de Galicia e no portal educativo da Consellería de Educación, Ciencia, Universidades e Formación Profesional, e que por ela se entenderán notificados, para todos os efectos, os solicitantes, de conformidade co establecido no artigo 45 da Lei 39/2015, do 1 de outubro, do procedemento administrativo común das administracións públicas.
De acordo co establecido da citada orde, e unha vez vista a proposta do director xeral de Centros e Recursos Humanos do 12 de decembro de 2024,
Primeiro. Concederlles as axudas nas contías indicadas ás persoas solicitantes que figuran no anexo I desta orde.
Segundo. Denegar as solicitudes que figuran no anexo II e indicar a causa da denegación.
Terceiro. Aceptar as renuncias que figuran no anexo III.
Cuarto. Contra esta resolución, que esgota a vía administrativa, as persoas interesadas poderán interpoñer recurso potestativo de reposición, ante a persoa titular da Consellería de Educación, Ciencia Universidades e Formación Profesional, no prazo dun mes contado a partir do día seguinte ao da publicación desta resolución no Diario Oficial de Galicia, de acordo co disposto nos artigos 123 e 124 da Lei 39/2015, do 1 de outubro, do procedemento administrativo común das administracións públicas, ou ben directamente o recurso contencioso-administrativo, ante a Sala do Contencioso-Administrativo do Tribunal Superior de Xustiza de Galicia, no prazo de dous meses, de conformidade co artigo 46 da Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 3 de febreiro de 2025
EXTRACTO da Resolución do 10 de xaneiro de 2025 pola que se establecen as bases reguladoras de subvencións, en réxime de concorrencia non competitiva, do programa Cultura no Camiño, para o fomento das artes escénicas e musicais nos concellos da Comunidade Autónoma de Galicia polos que discorren os diferentes Camiños de Santiago, e se convocan para o ano 2025 (código de procedemento CT302B).
Axencia Galega das Industrias Culturais — III. Outras disposicións — 12/02/2025

BDNS (Identif.): 813197.
De conformidade co previsto nos artigos 17.3.b) y 20.8.a) da Lei 38/2003, do 17 de novembro, xeral de subvencións, publícase o extracto da convocatoria cuxo texto completo se pode consultar na Base de datos nacional de subvencións (http://www.pap.minhap.gob.es/bdnstrans/index).
Primeiro.
Persoas beneficiarias
1. Poderán ser entidades beneficiarias destas axudas os concellos da Comunidade Autónoma de Galicia, polos que discorren os diferentes Camiños de Santiago, recoñecidos pola Lei 5/2016, do 4 de maio, de patrimonio cultural, e delimitados polo correspondente decreto, así como aqueles en que se ditou acordo de inicio para súa tramitación.
2. As entidades locais galegas poderán presentar a súa solicitude individual ou conxuntamente como agrupación, asociación, mancomunidade, fusión ou outra fórmula similar. Nos supostos de mancomunidades, consorcios ou áreas metropolitanas, deberá acreditarse que o servizo se presta de xeito mancomunado, metropolitano ou consorciado e que, en todo caso, non supón unha actuación illada ou independente.
Segundo.
Finalidade
O establecemento das bases reguladoras das subvencións destinadas a financiar programacións culturais realizadas por entidades locais polas que discorren os diferentes Camiños de Santiago para contribuír á promoción das artes escénicas e musicais, e aprobar a súa convocatoria para o ano 2025.
Terceiro.
Bases reguladoras
Resolución do 10 de xaneiro de 2025 pola que se establecen as bases reguladoras de subvencións, en réxime de concorrencia non competitiva, do programa Cultura no Camiño, para o fomento das artes escénicas e musicais nos concellos da Comunidade Autónoma de Galicia polos que discorren os diferentes Camiños de Santiago, e se convocan para o ano 2025 (código de procedemento CT302B).
Cuarto.
Importe
Destínase un crédito global de 250.000 euros da aplicación orzamentaria 13.A1.432B.760.0 do código de proxecto 2015-00003, dos orzamentos da Axencia Galega das Industrias Culturais.
Quinto.
Prazo de presentación de solicitudes
O prazo para a presentación das solicitudes iniciarase aos cinco días hábiles contados desde o seguinte ao da publicación da convocatoria no
Diario ficial de Galicia
e rematará aos cinco meses. A sede electrónica para a presentación de solicitudes abrirase ás 9.00 horas e o remate do prazo será ás 14.00 horas do día do vencemento.
Santiago de Compostela, 10 xaneiro de 2025
ORDE do 12 de febreiro de 2025 pola que se modifica a Orde do 3 de abril de 2009 pola que se aproba o Regulamento de funcionamento do Consello Regulador da Agricultura Ecolóxica de Galicia.
Consellería do Medio Rural — III. Outras disposicións — 19/02/2025

O Regulamento de funcionamento do Consello Regulador da Agricultura Ecolóxica de Galicia aprobouse mediante a Orde da Consellería do Medio Rural do 3 de abril de 2009 (DOG núm. 70, do 14 de abril). Posteriormente, este regulamento modificouse mediante as ordes desa mesma consellería do 4 de febreiro de 2011 (DOG núm. 28, do 10 de febreiro), do 14 de decembro de 2018 (DOG núm. 244, do 24 de decembro) e do 31 de maio de 2022 (DOG núm. 109, do 8 de xuño).
O Pleno do Consello Regulador, na súa reunión do día 8 de marzo de 2024, aprobou solicitar unha modificación puntual do artigo 9 do seu regulamento de funcionamento, dedicado ás baixas nos rexistros do Consello Regulador.
Esta modificación consiste na supresión do contido do número 3 do dito artigo, que impide que unha persoa operadora que se dea voluntariamente de baixa nun rexistro poida logo volver darse de alta se non transcorreu un período mínimo de dous anos. Entende o dito órgano de goberno do Consello Regulador que eliminar esta restrición é positiva para o desenvolvemento do sector na medida en que facilita que as persoas operadoras que se desen voluntariamente de baixa por non atopar saída comercial para o produto certificado, unha vez que a teñen poden reingresar no sistema de certificación sen ter que agardar un longo período de tempo.
Por todo o anterior, tras a proposta do Pleno do Consello Regulador da Agricultura Ecolóxica de Galicia e de acordo co establecido no Decreto 4/2007, do 18 de xaneiro, polo que se regulan as denominacións xeográficas de calidade do sector alimentario e os seus consellos reguladores,
Artigo único.
Modificación do anexo da Orde do 3 de abril de 2009 pola que se aproba o Regulamento de funcionamento do Consello Regulador da Agricultura Ecolóxica de Galicia
Suprímese o número 3 do artigo 9 (baixa nos rexistros) do anexo da Orde do 3 de abril de 2009 pola que se aproba o Regulamento de funcionamento do Consello Regulador da Agricultura Ecolóxica de Galicia.
Disposición derradeira única.
Entrada en vigor
Esta orde entrará en vigor o día seguinte ao da súa publicación no
Diario Oficial de Galicia
.
Santiago de Compostela, 12 de febreiro de 2025
RESOLUCIÓN do 5 de febreiro de 2025 pola que se lle encomenda á Empresa Pública de Servizos Agrarios Galegos, S.A. (Seaga) a roza, corta e acondicionamento de zonas verdes en sendas peonís e glorietas, retirada, esteladura ou amoreamento e venda da madeira das árbores situadas no dominio público das marxes das estradas de titularidade autonómica de Galicia (clave GA/25/006.02 (AT/001/2025).
Axencia Galega de Infraestruturas — III. Outras disposicións — 18/02/2025

De conformidade co disposto no artigo 8 da Lei 19/2013, do 9 de decembro, de transparencia, acceso á información pública e bo goberno, dáse publicidade da seguinte encomenda de xestión:
Resolución do 5 de febreiro de 2025, da Axencia Galega de Infraestruturas, pola que se lle encomenda á Empresa Pública de Servizos Agrarios Galegos, S.A. (Seaga) a roza, a corta e o acondicionamento de zonas verdes en sendas peonís e glorietas, retirada, esteladura ou amoreamento e venda da madeira das árbores situadas no dominio público das marxes das estradas de titularidade autonómica de Galicia.
– Actividade: os traballos que se van realizar baixo a cobertura da presente encomenda consistirán na roza de vexetación e arbustos e corta de árbores situadas na zona de dominio público das estradas da Rede de estradas de Galicia, incluíndo o abetemento, retirada e/ou amoreamento de residuos e tamén a venda da madeira aproveitable. Ademais, realizaranse traballos de axardinamento de sendas e zonas verdes e de acondicionamento de glorietas. Tamén se prevé a reposición dos elementos de valado perimetral das estradas en que se desenvolven os traballos e que poidan ser danados durante a súa execución.
– Natureza e alcance da xestión encomendada: encomenda de xestión a medio propio, ao ter a Empresa Pública de Servizos Agrarios Galegos, S.A. (Seaga) a consideración de medio propio e de servizo técnico da Administración xeral e do sector público autonómico de Galicia, ao abeiro do establecido nos artigos 10 e 47 e seguintes da Lei 16/2010, do 17 de decembro, de organización e funcionamento da Administración xeral e do sector público autonómico de Galicia.
– Prazo de vixencia: dezaoito (18) meses.
– Modalidade de financiamento: esta encomenda tramítase con cargo aos orzamentos da Axencia Galega de Infraestruturas para o ano 2025, aplicación orzamentaria 11.A1.512B.610.1.
– Orzamento: 3.984.946,02 €
Santiago de Compostela, 5 de febreiro de 2025